太伯城,周三里二百步,外郭三百余里.在西北隅,名曰故吴,又曰吴城,在今梅里平墟.人民皆田其中.
阖闾城,吴王阖闾自梅里徙都,即今郡城.始阖闾举伍子胥于耕野,以为行人.以客礼事之,与谋国政.问子胥曰:"寡人欲强国霸王,何由而事济?"子胥对曰:"臣闻治国之道,安君理民为上."阖闾曰:"其术奈何?"子胥曰:"凡欲安君治民,兴霸成王,从近制远,必先立城郭,设守备,实仓廪,治兵库,斯则其术也."阖闾曰:"善夫!筑城郭,立仓库,因地制宜.其有天气之数,以威邻国者乎?"子胥曰:"有".阖闾曰:"寡人委计于子."乃使相上当水,象天法地.筑大城,周回四十七里.陆门八,以象天之八风.水门八,以法地之八卦.筑小城,周十里.门之名,皆伍子胥所制.东面娄,匠二门,西面板,胥二门,南面盘,蛇二门,北面齐,平二门.唐时,八门悉启.刘梦得诗云:"二八城门开道路."许浑诗云:"共醉八门回画舸."今惟启五门.八门,"吴地记"所纪,而不载葑门."绩经"载葑门,而谓平门一名巫门,与赤门二门,皆不在八门之数.盖考之于今者如此.方故吴时,东门不开,欲以绝越也.梁吴均"吴城赋"曰:"古树荒烟,几百千年.云是吴王(所筑,越王)所迁.东有铸剑残水,西有舞鹤故廛.萦具区之广泽,宕姑苏之远山.仆奉蓄怒,千悲亿恨.况复荆棘萧森,丛罗网蔓.亭梧百尺,皆历地而生枝;阶筠万丈,或至杪而无叶.不见春花夏薰,唯闻秋蝉冬蝶.水魅晨定,山鬼夜笃.不知四海九州,乃复有此吴城."<杜牧"吴城"诗:二月春色江上来,水晶波动碎楼台.吴王宫殿柳含翠,苏小宅房花正开.解舞细腰何处往,能歌遂女姹谁回.千秋万古无消息,国作荒原人作灰.>
阊门,"文选注":"吴王阖闾立阊门,象天阊阖门.""吴越春秋"曰:"城立闸门者,象天通闾阖风也.""南史"及传记中或书作昌门,盖字之讹."吴越春秋"又曰:"阊门亦名破楚门,吴伐楚,自此门出也.孙坚母梦肠绕闾门.俗传闾门,鲁班所造.又传楚封春申君于吴,讳云,讳云破楚,改曰闾门."亦非是.小说或谓名望齐门,乃与齐门相犯,非是.陆机"吴趋行兰"云:"吴趋自有始,请从阊门起.""文选注"引"吴地记":"阊门者,阖闾所作,名曰闾阖门,高尚楼阁道."按陆机所赋,此门在晋时楼阁之盛如此.本朝承平时,门上亦有楼三间,甚宏敞.苏舜钦当曰题诗于上,今废.<张继诗:耕夫古募逐楼船,春草青青万顷田.试上吴门看郡郭,清明几处有新烟.韦应物:独乌下高树,遥知吴苑园.凄凉千古事,日暮倚闾门.白居易:阊门四望郁苍苍,始觉州雄土俗强.十万夫家供课税,五千子弟守封疆.阖闾城碧铺秋草,乌鹊桥红带夕阳.处处楼前飘管吹,家家门外泊舟舫.云埋虎寺山藏色,月耀娃宫水放光.曾赏钱塘兼茂苑,今来未敢苦夸张.苏舜钦:年华苒苒催人去,云物萧萧又变秋.家在凤凰山下住,江南何事苦相留.>
娄门,秦娄县所直,又谓之翏,今谓之昆山.昆山县东北三百里许,有村落名娄县,盖古县治所寓也.
齐门,齐景公与吴战,不胜,以少女嫁吴太子终累,所谓涕泣而女于吴者.终累,阖阎长子,夫差兄也,早亡.齐女思家,吴王于此作九层飞阁,令女登以望齐,故名.<陆广微"吴地记">
胥门,伍子胥宅在其傍."吴地记"云:"石碑见在,今亡."此门出太湖道也.今水陆二门皆塞,而新姑苏台馆乃据其上.<皮日休诗:青翰虚徐夏思清,愁烟漠漠荇花平.醉来欲把田田叶,尽裹当时醒酒鲭.陆龟蒙:捆桨轻桦下白苹,故城花谢绿阴新.岂无今日逃名士,试问南塘著履人.>
蛇门,在巳方,故云.又云:越在巳地,吴作木蛇北向,示越属吴也."吴地记"谓有陆无水,即与陆门八之说相迕.然今巳位正是漕河通过,安得无水?但门已废,不可考尔.
匠门,又曰干将门,"绩经"止曰将门.吴王使于将铸剑于此,故曰将门.今谓之匠,音之讹.此门本出海道,通人海,沿松江下沪渎.今废.
葑门,"绩经"曰当作封门,取封禺之山以为名.故属吴郡,今属吴兴.今但曰葑门,葑门陆路尝塞,范文正公开之,今俗或讹呼富门.
"开胥蛇门议",胡舜申所作.其说甚详,今具载之.舜申,乃舜陟之弟也.通风土阴阳之术,世所传"江西地里新法",出于舜申.绍兴间,自绩溪徙居吴.暇日,以其术行四郭而相之,以为蛇门不当塞.作"吴门忠告"兰篇曰:"吴城以干亥山为主,阳山是也.山在城西北,屹然独高,为众山祖,杰立三十里之外.其余冈阜累累,如群马南驰,皆其支陇.城居陇前,平夷如掌.所谓势来形止,全气之地也.如只自城中观之,则城中之地,亦唯西北最高,是干亥无疑.干为天亥,则紫微帝座所次,是谓贵龙.此城既主是山,法当用金局,干亥于大五行属金故也.山如此,水则当与山相应.此邦水势,自东南贪狼,西南及正西武曲,以至西北巨门等位来,其来皆聚于太湖.由正北廉贞,及正东,东北禄存而去,以入于江,而归之海.其来去无一,不合金局之法.故自古常为大郡国,今为行都藩辅.而吴中人物繁伙,冠盖峥嵘,所以常甲于东南.今观水之流派,常自阊,盘二门入,即西南,西北水也.由葑,娄,齐三门出,即正东,正北,东北水也.其于来去之法固合.然所以导迎善祥气者,尚有缺然.盖胥塘自正西帝旺来,是谓武曲之水,本由胥门入.运河自吴江东南长生来,是谓贪狼之水,本由蛇门人.顷岁乃塞胥,蛇二门,而生旺之水,遂不得朝乡城中.此其为害,明阴阳风水者,常叹息于斯.胥塘之水,尚由阊,盘二门委曲而人城.东南长生之水,乃环城而东,径由葑门之外,以出于城中,了不相关,此尤可叹惜.故自顷以来,城市萧条,人物衰歇,富昌室无几,且无三世能保其居安土宦达者,比承平时寝少.至建炎之祸,一切扫地,至举城无区宅能存,数百千年未之有也.按"地里法":生旺二水,利害最切.犹人身气血荣街,今塞绝之,能安强乎?明知者愿图回其事,复开二门,导水人城,以幸此邦,可也:胥门适当姑苏新馆,势不可动.又武曲但主财富而已.蛇门之水为贪狼,主文笔官职之事,于埋为重,复开之便.政和修城,于诸故门虽已塞,然皆刻石于右以识.今石刻具存.但袭府图之误,以蛇门为赤门尔.蛇门在城之巳方,故以蛇名.赤门以在城正南至阳之地,其义可考.况蛇门直南,正对吴江运河.今舟船自南来,非东入葑门,即西人盘门.皆迂远十数里,于水行非便.昔吴王阖庐始作城,伍子胥实规划之.立陆门八,以象八风;水门八,以象八封.其后诸门开闭不常,吴时欲以绝越,遂不开东南门,即蛇门也.不知塞绝生气,故终为越所灭,兹亦明效大验.至吴,晋,李唐时,诸门未尝不开.故左太冲赋"吴都"有"通门二八,水道陆街"之语.刘梦得诗亦曰:"二八城门开道路."故晋唐时,吴下最为雄盛.今所启门者五,余皆闭塞.而甚不可塞者,唯蛇门.究所以闭塞,"图经"之说为其多途,艰于守卫几禁.噫!抑末矣.今清跸暂驻钱塘,吴尤当开东南之门,以伸朝拱之义焉.吴城门不常启闭,旧矣.昔年盖尝于八门之外,又开赤,乎二门.而葑门陆街,盖尝塞矣.范文正公守郡,始命辟之,往来至今为便.诚能远迹晋,唐,近效文正,复辟蛇门.东南虚秀之气,疏导迅发,儒道利亨,文物之盛,非复今日吴下矣."乾道甲申冬,直秘阁沈度守郡,与舜申旧同寮.知其说,心善之.明年春,邦人以为请,度即命官吏行视其处,将以十二月乙丑启蛇门.部置已定,会属邑辄呼带郭民户,悉具畚镭,克期赴役号召.隐然有异意者,以为扰民,度避谤乃止.淳熙乙未春,秘阁修撰韩彦古起复为守.其秋,邦人申前请,彦古欣然从之.卜以九月十二日庚寅差役.八月,彦古罢.是时舜申年八十五矣,慨然惋惜!谓天时人事难合如此.复为后序告来者,词赘不录.
本作品在全世界都属于公有领域,因为作者逝世已经超过100年,并且于1926年1月1日之前出版.